Forhandler Ole Roger Berg er ikke fornøyd: – Jeg tror resultatet i bussmeklingen kommer til å bli nedstemt - Fagbladet.no
Medlem av Fagforbundets forhandlingsdelegasjon mener resultatet i bussmeklingen er for dårlig.
Ole Roger Berg tror resultatet i bussmeklingen blir nedstemt av bussjåførene.
– Dette er for dårlig. Altfor dårlig, sier Berg til avisen Nidaros om forslaget som flertallet stemte for torsdag morgen.
Årslønnsvekst på 20.000
Et flertall av forhandlingsdelegasjonen anbefaler oppgjøret, som ifølge Fellesforbundet gjør at alle sikres en lønnsvekst på 9 kroner. Dette fordeles med 6,50 kroner i lønnsøkning i 2020 og en opptrapping med 2,50 kroner i 2021. I tillegg kommer det generelle tillegget i mellomoppgjøret i 2021.
Ifølge forbundsleder i Fellesforbundet Jørn Eggum vil dette gi en årslønnsvekst på nærmere 20.000 kroner for den enkelte sjåfør.
– Av andre gjennomslag har vi sikret at det skal jobbes med å se på arbeidstidsordninger og sikkerhetstiltak, sier han.
• Bussjåførene får ni kroner mer i timen. Nå takker denne mannen befolkningen og passasjerene for støtten
Mindretallet stemte imot resultatet
Ifølge Ole Roger Berg ble resultatet vedtatt mot stemmene til et betydelig mindretall. Han har han liten tro blir godkjent av medlemmene i en uravstemning som har frist 22. oktober. Forslaget må godkjennes av medlemmene i alle de fire forbundene som omfattes av bussbransjeavtalen. Disse forbundene er Fagforbundet, Fellesforbundet, Jernbaneforbundet og Yrkestrafikkforbundet.
Tror det blir stemt ned
Hvis flertallet stemmer nei, blir det ny streik.
– Dette er såpass langt unna det vi hadde som krav at jeg tror det blir nedstemt, sier Berg.
NHO-direktør Jon H. Stordrange sier til Fagbladet at han er lettet, men samtidig at streiken neppe kunne vært unngått om NHO hadde begynt med å tilby det partene nå er enige om.